Nos Gauterius Dei gratia Eduensis episcopus notum facimus presentibus et futuris, quod viri venerabiles capitulum Eduense et Hugo et Humbertus et Guichardus de Buxolio, fratres, inter se convenerunt et tales pactiones habuerunt: quod dictus Humbertus habebit in vita sua domum quam fuerat Humberti dictorum fratrum avunculi, cum appendiciis ejusdem domus, et reddet propterea XX solidos annuatim ad anniversarium prefati Humberti, avunculi sui: verum post decessum istius Humberti, si dominus de Buxolio filium habuerit clericum, prefatam domum similiter habebit et reddet XX solidos annuatim ad anniversarium superius nominatum. Sic et fiet successive de filio clerico in filium clericum domini de Buxolio. Porro si contingat alioquin quod dominus de Buxolio non habeat filium clericum, sepedicta domus ad capitulum revertetur et possidebit eam in perpetuum, sine aliqua reclamatione heredum de Buxolio: ita tamen quod quicumque domum illam habuerit, ad anniversarium sepedictum XX solidos annuatim persolvet. Et ad majorem hujus rei firmitatem, ad peticionem utriusque partis presentibus litteris sigillum nostrum fecimus apponi. Actum anno gracie Mº vicesimo primo, mense Marcio.